Oficiālais Vēstnesis 201 E , 18/08/2005 Lpp. 0120 - 0122



P6_TA(2004)0066 Kotdivuāra Eiropas Parlamenta rezolūcija par situāciju Kotdivuārā Eiropas Parlaments, - ņemot vērā savas iepriekšējās rezolūcijas par Kotdivuāru, - ņemot vērā 2000. gada 23. jūnijā Kotonū parakstīto ĀKK un EK Partnerattiecību nolīgumu, - ņemot vērā Linas-Marcoussis nolīgumu, ko 2003. gada 24. janvārī parakstīja visas Kotdivuāras civilajā konfliktā iesaistītās puses, - ņemot vērā Akra III nolīgumu, ko 2004. gada 30. jūlijā parakstīja visas konfliktā iesaistītās puses un ar ko nosaka skaidru Linas-Marcoussis nolīguma īstenošanas grafiku, un īpaši attiecībā uz politisko reformu un atbruņošanās procesu, demobilizāciju un reintegrāciju (DDR), lai sagatavotos brīvām un pārredzamām vēlēšanām 2005. gada beigās, - ņemot vērā prezidentūras 2004. gada 7.novembra deklarāciju Eiropas Savienības vārdā, - ņemot vērā kopīgo Rietumāfrikas valstu ekonomikas kopienas (ECOWAS) un Eiropas Savienības paziņojumu par situāciju Kotdivuārā, ko pieņēma 2004. gada 8. novembrī, - ņemot vērā Āfrikas Savienības Miera un drošības padomes 2004. gada 8. novembra 19. sesijas paziņojumu, - ņemot vērā ANO ģenerālsekretāra Kofi Annan 2004. gada 9. novembra ziņojumu, - ņemot vērā nostāju, ko Āfrikas valstu vadītāji pieņēma Abudžā 2004. gada 12. novembrī, un ANO Drošības padomes Rezolūciju Nr.1572, kuru vienprātīgi pieņēma 2004. gada 15. novembrī, - ņemot vērā Reglamenta 115.panta 5. punktu, A. tā kā Kotdivuāras valdība 2004. gada 4. novembrī pārkāpa pamiera nolīgumu, veicot gaisa uzbrukumu nemierniekiem Bouaké un Korhogo pilsētas drošības zonā ziemeļos; B. tā kā 2004. gada 6. novembrī valdības lidmašīna minētajā reģionā bombardēja Francijas miera uzturēšanas spēkus, nogalinot 9 un ievainojot 31 cilvēku, kas noveda pie tā, ka Francijas spēki iznīcināja lielāko daļu Kotdivuāras gaisa spēku, kas savukārt izraisīja valdību atbalstošo nemiernieku demonstrāciju Abidžanas pilsētā, aizskarot un iebiedējot ārzemniekus, aizdedzinot franču skolas un demolējot franču īpašumus; C. tā kā Francijas karaspēks un ANO operācijas Kotdivuārā (UNOCI) spēki, kuru kopējais karavīru skaits sasniedz 10000, pārrauga drošības zonu, un viņiem ir atļauts lietot visus nepieciešamos līdzekļus, lai novērstu naidīgu darbību; D. tā kā Kotdivuāras varas iestādes ir aizliegušas astoņu opozīcijas avīžu izdošanu, valdību atbalstošie kaujinieki ir izdemolējuši vairākas privātās avīžu izdevniecības un ir notikušas diversijas pret starptautiskām radiostacijām, un tā kā valsts īpašumā esošo radio un televīzijas pārraidēs iedzīvotājus mudina uz etnisku vardarbību un ksenofobiju, izraisot strauju ārzemju pavalstnieku izbraukšanu; E. tā kā Kotdivuāras nestabilitātei ir senas un dziļas saknes, tostarp ekonomiskā un sociālā stāvokļa pasliktināšanās; F. tā kā vardarbība turpinās, un tā ir radījusi smagas sekas jau tā sarežģītajā humānajā situācijā valstī, kurā gandrīz miljons cilvēku ir atkarīgi no starptautiskās humānās palīdzības, jo daudzas humānās palīdzības misijas ir pārtraukušas savu darbību, un tā kā vardarbība un pieaugošais risks veikt iedzīvotāju masu pārvietošanas varētu destabilizēt plašāku Rietumāfrikas reģionu, īpaši Libēriju; G. tā kā arī nepietiekams starptautiskais finansējums pastiprina humāno krīzi; H. tā kā Akras nolīgums paredz nemiernieku un kaujinieku atbruņošanu līdz 2004. gada 15. oktobrim un tas nav noticis; I. tā kā ne politisko reformu ne atbruņošanās termiņus, kas noteikti Akra III nolīgumā, konfliktā iesaistītās puses nav ievērojušas; J. tā kā nevar likumīgi noorganizēt ne referendumu, ne brīvas un taisnīgas vēlēšanas, ja valsts netiek atkal apvienota; K. tā kā nav ievērota apņemšanās attiecībā uz visiem galvenajiem Kotonū nolīguma pīlāriem — cilvēktiesībām, demokrātijas principiem un tiesiskumu; L. tā kā Dienvidāfrikā ir uzsākts jauns diplomātijas kurss, lai atrastu krīzes politisku risinājumu, kā vidutāju iesaistot Dienvidāfrikas prezidentu Mbeki; 1. atzinīgi vērtē, sekojot 2004. gada 12. novembra Āfrikas valstu vadītāju sanāksmē Abudžā pieņemtajai nostājai, Drošības padomes lēmumu nekavējoties noteikt ieroču embargo, kas, ja Līgumslēdzējas puses rīkosies saskaņā ar vienošanos, paredz finanšu līdzekļu iesaldēšanu un ārzemju ceļojumu ierobežojumus ikvienai personai, kura turpina apdraudēt miera procesu un Kotdivuāras nācijas samierināšanu, un kas pieprasa, lai valsts varas iestādes pārtrauc visas radio un televīzijas pārraides, kas kurina naidu, neiecietību un vardarbību; 2. izrāda cieņu visu neseno pēc pamiera līgumu laušanas notikumu upuru piemiņai, izsaka līdzjūtību upuru ģimenēm — kotdivuāriešu, āfrikāņu un franču — par šādiem vardarbības aktiem, īpaši pret sievietēm; nosoda vardarbību un ksenofobijas un izlaupīšanas aktus un aicina Kotdivuāras valdību pārtraukt šādu cietsirdīgu izturēšanos un nesodāmību, ko līdz šim baudīja likumpārkāpēji un šādu aktu veicinātāji; 3. aicina visas konfliktā iesaistītās puses: - nekavējoties pārtraukt militārās un citas naidīgas darbības, - pārtraukt uzbrukumus mierīgajiem iedzīvotājiem, tostarp humānās palīdzības nodrošinātājiem, neatkarīgi no viņu tautības, pilsonības vai reliģijas, - atturēties no un veikt pasākumus pret naida un vardarbības kūdīšanas gadījumiem, - atkārtoti veicināt dialogu un sarunas un ievērot un īstenot uzņemtās saistības; 4. atzinīgi vērtē Āfrikas Savienības un ECOWAS piešķirtās pilnvaras Dienvidāfrikas prezidentam Thabo Mbeki darboties kā vidutājam starp konfliktā iesaistītajām pusēm un Āfrikas Savienības iesaistīšanos, lai rastu Kotdivuāras krīzes politisku risinājumu, un izsaka pilnu atbalstu Āfrikas Savienības un Rietumāfrikas valstu ekonomiskās kopienas, kā arī ANO pašreizējās krīzes ātra un ilgtspējīga risinājuma meklējumiem; 5. izsaka nožēlu, ka pašreizējais miera uzturēšanas spēku sastāvs nav pietiekami daudznacionāls; 6. aicina ES dalībvalstis aktīvi iesaistīties ANO un Francijas veiktās miera uzturēšanas misijas atbalstīšanā un izsaka nožēlu, ka Licorne misijā, ko veica tikai Francijas spēki, nebija Eiropas komponentes; 7. nosoda opozīcijas partiju ēku un avīžu izdevniecību iznīcināšanu un sabotāžas aktus pret ārvalstu radio pārraidēm; 8. aicina Kotdivuāras valdību un "Jauno spēku" pārstāvjus īstenot Akra III nolīgumu un veikt visus vajadzīgos pasākumus, lai atjaunotu tiesiskumu, uzturētu un garantētu cilvēktiesību ievērošanu; 9. aicina Padomi attiecībā uz konflikta novēršanu cīnīties ar krīzes pamatā esošiem cēloņiem, īpaši ekonomiskiem un sociāliem cēloņiem, un atbalstīt Āfrikas Savienības miera uzturēšanas spēku izvietošanu, paralēli Eiropas Attīstības fonda "miera štābam"; aicina ES un starptautisko sabiedrību palielināt finansējumu humānajai palīdzībai Kotdivuārā, tiklīdz apstākļi ļauj veikt apjomīgākas un ļoti vajadzīgas operācijas; 10. šajā sakarā aicina Padomi apsvērt iespēju sarīkot konsultācijas starp ES un Kotdivuāru saskaņā ar Kotonū nolīguma 9. un 96. pantu; 11. uzdod tā priekšsēdētājam nosūtīt šo rezolūciju Padomei, Komisijai, ANO Āfrikas Savienības un ECOWAS Ģenerālsekretāriem un Kotdivuāras prezidentam un valdībai. --------------------------------------------------